Source: http://clubsportivcfr.ro/index.php?option=com_content&view=section&layout=blog&id=5&Itemid=53&limitstart=12
Timestamp: 2018-01-22 11:55:21+00:00

Document:
Sala Polivalentă din Iaşi găzduieşte Centura Moldovei la box
Maţi, 04 Noiembrie 2014 22:47 | Scris de Teodorescu Dan |
Federaţia Română de Box, în parteneriat cu Asociaţia Judeţeană de Box Iaşi şi DJST Iaşi organizează la Iaşi, în perioada 6-9 noiembrie 2014, turneul de box ,,CENTURA MOLDOVEI” - editia 2014, odată cu Campionatele Naţionale de Speranţe Olimpice.
Vor participa sportivi de la cluburile de profil din România şi probabil şi din Republica Moldova.
Programul competiţiei, care va fi găzduită de Sala Polivalentă din Iaşi, se prezintă astfel:
- Joi (6 noiembrie): sosirea delegaţiilor participante;
- Vineri (7 noiembrie, ora 16.00): gala I;
- Sâmbătă (8 noiembrie, ora 16.00): gala a II-a.
- Duminică (9 noiembrie, ora 10.00): finalele competiţiei.
„În timpul galei de sâmbătă, Asociaţia Judeţeană de Box va prezenta şi înmâna distincţii tuturor fostelor glorii ale boxului ieşean, sportivi, antrenori şi arbitri, oameni care într-un fel sau altul au sprijinit boxul, de-a lungul timpului”, ne-a declarat preşedintele AJ Box Iaşi şi vicepreşedintele FR Box, ieşeanul Vasile Cîtea.
Cu siguranţă că unul dintre cei menţionaţi de AJ Box Iaşi va fi antrenorul Nicu Brânzei, de la CS CFR-CSŞ Unirea Iaşi.
Finale spectaculoase la „Memorialul Iosif Mattes” la box
Sunday, 26 Octombrie 2014 21:24 | Scris de Teodorescu Dan |
Duminică, pe 26 octombrie 2014, sala GYM BOX Iaşi a găzduit finalele ediţiei a XIV-a a turneului internaţional de box „Memorialul Iosif Mattes”.
În acest an, competiţia a fost din nou organizată de secţia de box CFR-CSŞ Unirea Iaşi, în parteneriat cu AJ Box Iaşi, DJST Iaşi, ACS Gym Box Iaşi, FR Box, Fundaţia Sportului Ieşean Iaşi. Un număr de 64 pugilişti din România şi Republica Moldova au participat la turneul internaţional de la „GYM BOX”, într-o sală de nivel european, patronată de managerul şi arbitrul de box Iulian Botez.
La competiţia ieşeană organizată în memoria maestrului Iosif Mattes, un discipol pentru campionii boxului ieşean de-a lungul timpului, au participat sportivi de la cluburile de profil din Bălţi şi Briceni (Rep. Moldova), respectiv CS Laminorul Roman, CSM Braşov, CS Torpedo Zărneşti, CS Voinţa Oneşti, Pro Gym Gheorghieni, CSM Suceava, SCM Bacău şi de la grupările locale CS Nicolina Iaşi (antrenor: Nicolae Chipirog), CSM-Gladiatorul Iaşi (antrenori: Constantin Dreer şi Radu Zarif), CSŞ Unirea-Soroceanu Iaşi (antrenor: Viorel Soroceanu), CFR-CSŞ Unirea Iaşi (antrenori: Nicu Brânzei şi Tinu Brânzei) şi CSM Gladiatorul-AS Com.Val. Iaşi (antrenor: Ioan Băietu).
În cele 15 finale de astăzi, de la diferite categorii de greutate şi vârstă, s-au consemnat următoarele rezultate:
*** COPII – CADEŢI (3 reprize x 1,5 minute):
1. Cat. 28 Kg: COSTEA RAREŞ (CS TORPEDO ZĂRNEŞTI) pierde la puncte (decizie 0-3) în faţa lui URSU MARCEL (REP. MOLDOVA);
2. Cat. 34 Kg: BUDUROI NICOLAE (CSM GLADIATORUL IAŞI) bate la puncte (3-0) pe MANOLE RAUL (SCM BACĂU);
3. Cat. 36 Kg: FERARIU DENIS (CSŞ UNIREA IAŞI) bate la puncte (2-1) pe DUMITRIU CĂTĂLIN (CSM GLADIATORUL-AS COM. VAL. IAŞI);
4. Cat. 40 Kg: BOTEZ LEONARD (GYM-BOX IAŞI) bate la puncte (2-1) pe CĂLIN RADU (CSŞ UNIREA SOROCEANU IAŞI);
5. Cat. 46 Kg: HOTIN RAFAEL (CSM GLADIATORUL IAŞI) bate la puncte (3-0) pe ALUNCĂI SEBASTIAN (CSM SUCEAVA);
6. Cat. 68 Kg: DRĂGAN LUCIAN (CFR IAŞI) pierde la puncte (0-3) în faţa lui MAZDRAG IONUŢ (CSŞ UNIREA IAŞI).
*** JUNIORI (3 reprize x 2 minute):
7. Cat. 48 Kg: STICI ION (REP. MOLDOVA) bate la puncte (2-1) pe GAVRILIUC VLAD (REP. MOLDOVA);
8. Cat. 57 Kg: ARĂDOAIE VLAD (CFR-CSŞ UNIREA IAŞI) bate la puncte (2-1) pe CĂLIN ALIN (CSŞ UNIREA SOROCEANU IAŞI);
9. Cat. 66 Kg: ANCHIDIN IONUŢ (CSŞ UNIREA IAŞI) pierde la puncte (0-3) în faţa lui PALAGHIA NARCIS (CSŞ UNIREA SOROCEANU IAŞI);
10. Cat. +80 Kg: NEAMŢU VLAD (CFR-CSŞ UNIREA IAŞI) câştigă prin neprezentarea adversarului în faţa lui DĂNILĂ CLAUDIU (CS LAMINORUL ROMAN).
*** SENIORI (3 reprize x 3 minute, fără cască):
11. Cat. 64 Kg: ANDRONACHE IONUŢ (CFR IAŞI) pierde prin KO tehnic (TKO) în repriza a II-a în faţa lui BOTEZATU FLORIN (CSM GLADIATORUL-AS COM. VAL. IAŞI).
*** TINERET (3 reprize x 2 minute):
12. Cat. 64 Kg: BOTOŞAN ANDREI (CSM SUCEAVA) bate prin KO tehnic (TKO – rănirea adversarului) în repriza I pe CIORBARU FLORIN (CSŞ UNIREA SOROCEANU IAŞI);
13. Cat. 70 Kg: GAŢU COSMIN (CFR-CSŞ UNIREA IAŞI) bate la puncte (2-1) pe CHELĂRESCU MARIUS (CSM BRAŞOV);
14. Cat. 75 Kg: GUMEN DMITRI (REP. MOLDOVA) pierde la puncte (0-3) în faţa lui APETROAIE COSMIN (CSM GLADIATORUL-AS COM. VAL. IAŞI);
15.Cat. 91 Kg: LUCA GHEORGHIŢĂ (CFR-CSŞ UNIREA IAŞI) câştigă prin neprezentarea adversarului în faţa lui FECHETA ROMUS (CS LAMINORUL ROMAN).
Cei doi pugilişti care au câştigat prin neprezentarea adversarilor de la Laminorul Roman (club care nu s-a prezentat la finalele de duminică !), Gheorghiţă Luca şi Vlad Neamţu, ambii de la CFR-CSŞ Unirea Iaşi, au disputat un meci împreună la finalul galei, la cat. 91 kg tineret, câştigat de primul la puncte, cu o decizie de 3-0, deşi rezultatul putea fi şi invers!
Pe parcursul galei, directorul sportiv şi ofiţerul de presă al CS CFR Iaşi, Dan Teodorescu, a oferit diplome de excelenţă din partea grupării ceferiste pentru AJ Box Iaşi (preşedintelui Vasile Cîtea şi vicepreşedintelui Cristian Ciornia), DJST Iaşi (directorului Alexandru Cişman), ACS Gym Box Iaşi (managerului Iulian Botez), secţiei de box CFR-CSŞ Unirea Iaşi (antrenorilor Nicu Brânzei şi Tinu Brânzei), antrenorilor veterani Iosif Murvai (70 ani, de la Pro Gym Gheorghieni) şi Rotaru Frumuzache (77 ani, de la Torpedo Zărneşti).
Brigada de arbitri a competiţiei a fost compusă din ieşenii Cristian Ciornia (AIBA – delegat tehnic), Iulian Botez, Mihai Iftodi, Liviu Vîrnă, Alexandru Cîtea, Benone Marcu, dar şi din Viorel Nedelcu (din Câmpina, mereu prezent în cadrul turneului dedicat memoriei lui Iosif Mattes).
Cei de pe podium au primit din partea organizatorilor şi sponsorilor trofee, medalii, diplome şi diferite pachete cu cadouri.
* Urmaşul campionului european de la Zagreb, Andrei Arădoaie, este acum la CFR-CSŞ Unirea Iaşi şi se numeşte Vlad Arădoaie !
După cum se ştie, ieşeanul născut la Leţcani, Andrei Arădoaie, care a debutat în boxul de performanţă la CS Nicolina Iaşi, sub îndrumarea antrenorului Nicolae Chipirog, s-a transferat de câţiva ani la Dinamo Bucureşti, iar sâmbătă, pe 25 octombrie 2014, la Campionatele Europene de box pentru tineret, de la Zagreb (Croaţia), în ziua când la Iaşi a debutat ediţia a 14-a a Memorialului Iosif Mattes, a câştigat medalia de aur pentru România. „Cred că este un semn divin acest lucru şi din ceruri maestrul Iosif Mattes ne-a trimis un nou mesaj şi o nouă bucurie, pentru ca boxul ieşean să nu moară niciodată !”, a menţionat astăzi, la microfonul galei finale de la Gym Box, directorul sportiv Dan Teodorescu.
Tot duminică, în cadrul categoriei juniori (57 kg), într-un meci extrem de palpitant, Vlad Arădoaie (15 ani, vărul din comuna ieşeană Leţcani al proaspătului campion european Andrei Arădoaie) a câştigat trofeul pus în joc în faţa lui Alin Călin, cu o decizie de 2-1 la puncte. Imediat după victorie, Vlad Arădoaie ne-a spus:
- Este primul meu meci oficial şi prima mea victorie. Am obosit la un moment dat în meci, dar am învins ! Trebuie să lucrez mai mult la rezistenţă, voi face acest lucru la antrenamentele viitoare.
- De când faci box şi cum ai ajuns să practici acest nobil sport, Vlad ?
- Am făcut trei ani box la CS Nicolina Iaşi, apoi m-am lăsat. De 6 luni m-am reapucat de box la CFR-CSŞ Unirea Iaşi, sub conducerea antrenorilor Nicu Brânzei şi Tinu Brânzei şi vreau să fac performanţă. Am venit prima dată la box la îndemnul verilor mei, Andrei şi Marcel Arădoaie, apoi am continuat de plăcere !
- Verii tăi au plecat însă din Iaşi, la Dinamo Bucureşti, unde au ajuns pe culmi. Se poate face totuşi performanţă în box la Iaşi ?
- Dacă eşti perseverent, se poate face performanţă în box oriunde, deci şi la CFR-CSŞ Unirea Iaşi.
- Cum ai privit succesul vărului tău, Andrei, la Europenele de la Zagreb ?
- Mă bucur mult pentru el, de fapt toată familia noastră din Leţcani se bucură pentru Andrei. Va veni în curând acasă şi va povesti mai multe. Dar şi Marcel face performanţă acum în boxul din Germania, unde a câştigat câteva sparringuri şi are promisiuni pentru un contract în box.
- Vlad, elev în clasa a IX-a D la LPS Iaşi, ai mai dat un autograf până acum, în calitate de boxer ?
- Nu. Dar pot face asta acum, cu salutări pentru suporterii ieşeni !
- Vlad Arădoaie, ce vrei tu să ajungi în box ?
- Campion olimpic ! Pentru Iaşi şi România !
- Doamne ajută !
DAN TEODORESCU (Vezi şi Galeria Foto de pe site, sus în dreapta)
La "GYM BOX" a debutat o nouă ediţie a „Memorialului Iosif Mattes” la box
Saturday, 25 Octombrie 2014 19:34 | Scris de Teodorescu Dan |
Sâmbătă şi duminică, pe 25 şi 26 octombrie 2014, sala GYM BOX Iaşi, din str. Otilia Cazimir nr. 10 (Hotel Studis) găzduieşte ediţia a XIV-a a turneului internaţional de box „Memorialul Iosif Mattes”. În acest an, competiţia este organizată de secţia de box CFR-CSŞ Unirea Iaşi, în parteneriat cu AJ Box Iaşi, DJST Iaşi, ACS Gym Box Iaşi, FR Box, Fundaţia Sportului Ieşean Iaşi. Un număr de 64 pugilişti din România şi Republica Moldova participă la turneul internaţional de la GYM BOX, acolo unde sâmbătă, de la ora 16.00, au debutat cele 22 de meciuri din prima gală, iar duminică, de la ora 10.00, în ziua finalelor, se vor disputa alte 15 partide la diferite categorii de vârstă şi greutate.
Participă la competiţia ieşeană sportivi de la cluburile de profil din Bălţi şi Briceni (Rep. Moldova), respectiv CS Laminorul Roman, CSM Braşov, CS Torpedo Zărneşti, CS Voinţa Oneşti, Pro Gym Gheorghieni, CSM Suceava, SCM Bacău şi de la grupările locale CS Nicolina Iaşi (antrenor: Nicolae Chipirog), CSM-Gladiatorul Iaşi (antrenori: Constantin Dreer şi Radu Zarif), CSŞ Unirea-Soroceanu Iaşi (antrenor: Viorel Soroceanu), CFR-CSŞ Unirea Iaşi (antrenori: Nicu Brânzei şi Tinu Brânzei) şi CSM Gladiatorul Iaşi-AS Com.Val. Valea Lupului (jud. Iaşi).
Participare internaţională la o nouă ediţie a „Memorialului Iosif Mattes” la box
Vineri, 24 Octombrie 2014 19:34 | Scris de Teodorescu Dan |
În zilele de 25 şi 26 octombrie 2014, sala GYM BOX Iaşi, din str. Otilia Cazimir nr. 10 (Hotel Studis) găzduieşte ediţia a XIV-a a turneului internaţional de box „Memorialul Iosif Mattes”. Competiţia este organizată de secţia de box CFR-CSŞ Unirea Iaşi, în parteneriat cu AJ Box Iaşi, DJST Iaşi, ACS Gym Box Iaşi, FR Box, Fundaţia Sportului Ieşean Iaşi. Sâmbătă, după cântarul de la ora 7.30, prima gală va debuta la ora 16.00, iar duminică gala finală va avea loc de la ora 10.00, ea fiind urmată de festivitatea de premiere la cele 15 categorii de vârstă şi greutate. Vor fi prezenţi pugilişti de la mai multe cluburi din Republica Moldova şi România, din Bălţi, Iaşi, Bacău, Zărneşti, Braşov, Gheorghieni etc.
Vineri, pe 24 octombrie, o delegaţie a boxerilor ieşeni a depus o coroană de flori la Cimitirul Evreiesc din cartierul Păcurari, la mormântul celui care a fost regretatul antrenor de box Iosif Mattes, după care, la restaurantul bazei sportive CFR Iaşi a avut loc conferinţa de presă oficială de deschidere a turneului. Alături de mass-media locală şi organizatorii ieşeni s-au mai aflat arbitrii Cristian Ciornia şi Iulian Botez, ultimul fiind şi managerul ACS Gym Box Iaşi, antrenorii de box Nicu Brânzei, Tinu Brânzei, Viorel Soroceanu, omul de afaceri Doru Andronache, fostul boxer Octavian Tănase, directorul sportiv şi ofiţerul de presă al CS CFR Iaşi Dan Teodorescu, care a fost coordonatorul manifestării şi mulţi alţii.
În cuvântul său, Dan Teodorescu a mulţumit tuturor pentru implicarea în organizarea celei de-a 14-a ediţii a Memorialului de box Iosif Mattes, o mare contribuţie la acest capitol având vicepreşedintele FR Box şi preşedintele AJ Box Iaşi Vasile Cîtea, directorul Alexandru Cişman (DJST Iaşi), managerul Iulian Botez, antrenorii Nicu Brânzei şi Tinu Brânzei. „Cred că viitorul acestei competiţii ar putea fi un parteneriat solid public-privat în cadrul boxului ieşean, iar sala GYM BOX ar putea găzdui multe ediţii de acum încolo, deoarece clubul care patronează
locaţia este unul creat pe principii europene şi profesioniste”, a menţionat Dan Teodorescu.
După ce Cristian Ciornea a prezentat unele detalii tehnice din cadrul turneului, Iulian Botez şi Doru Andronache au salutat pe cei prezenţi şi au urat mult succes participanţilor. Fostul boxer Octavian Tănase a menţionat că boxul ieşean trebuie ajutat mai mult de toţi factorii de decizie locali, inclusiv de Primăria Municipiului Iaşi, iar antrenorii Nicu Brânzei şi Viorel Soroceanu, foşti elevi ai regretatului Iosif Mattes, au detaliat câteva amintiri despre maestrul ringului ieşean, fiind amintiţi şi alţi pugilişti de renume din anii din urmă.
În cadrul conferinţei de presă s-a ţinut şi un moment de reculegere în memoria celui care a fost antrenorul de box Iosif Mattes. În direct din Israel, fiul Eduard Mattes a transmis: „Îmi pare rău că, de data aceasta, nu pot să fiu şi eu la Iaşi, la turneul organizat în memoria tatălui meu. Doresc mult succes participanţilor şi mulţumesc organizatorilor !”.
În sala ACS GYM BOX Iaşi, o nouă ediţie a Memorialului Iosif Mattes
Miercuri, 22 Octombrie 2014 08:39 | Scris de Teodorescu Dan |
În zilele de 25 şi 26 octombrie 2014, secţia de box CS CFR-CSŞ Unirea Iaşi, în parteneriat cu Asociaţia Judeţeană de Box Iaşi, DJST Iaşi, Federaţia Română de Box, ACS Gym Box Iaşi şi Fundaţia Sportului Ieşean organizează ediţia a XIV-a a TURNEUL INTERNAŢIONAL DE BOX „Memorialul Iosif Mattes”.
În acest an, prin bunăvoinţa managerului şi arbitrului Iulian Botez, cocheta sală de box a ACS GYM BOX, din str. Otilia Cazimir nr. 10 (Hotel Studis) din Iaşi, va găzdui competiţia, care va avea următorul program de desfăşurare:
- Sâmbătă, 25 octombrie 2014 - ora 16.00 – prima gală;
- Duminică, 26 octombrie 2014 - ora 10.00 – gala finală.
Intrarea va fi liberă pe toată durata turneului, unde vor participa pugilişti de la cluburile de box din România şi Republica Moldova, la diferite categorii de vârstă şi greutate.
Conferinţa de presă oficială a competiţiei va avea loc vineri, 24 octombrie 2014, la ora 13.00, la baza sportivă CFR Iaşi, în incinta Restaurantului CS CFR Iaşi. Înaintea conferinţei de presă, o delegaţie a boxului ieşean va depune o coroană de flori la Cimiterul Evreiesc din cartierul Păcurari, la mormântul celui care a fost regretatul antrenor de box Iosif Mattes.
Organizatorii mulţumesc domnului Vasile Cîtea, preşedintele AJ Box Iaşi şi vicepreşedintele FR Box pentru implicarea acestuia în organizarea unei noi ediţii a Memorialului de box Iosif Mattes, cât şi domnului director al DJST Iaşi, Alexandru Cişman, pentru disponibilitatea arătată.

References: CSM 
 CSM 
 CSM 
 CSM 
 CSM 
 CSM